PLANINSKO DRUŠTVO CELJE MATICA                                                        CELJE, 9.05.2007

ODSEK ZA POHODNIŠTVO, STANETOVA 20, SI-3000 CELJE

TEL.: 03 492 4850, 051 338 358

G R I N T A V Š K A  V R E M E N A R K A

M O K R I C A,  1853 M,

V NEDELJO, 20. MAJA 2007

ŽE OB POGLEDU S KOROŠICE

PREK PETKOVIH NJIV SKOZI ODPRTO LESO

MED STENO LUČKEGA DEDCA IN JUŽNIM GREBENOM OJSTRICE, 2023 OZIROMA 2350 M.

LAHKO SPRAŠUJEMO PO IMENIH BLIŽNJIH ZELENIŠKIH ŠPIC

PA TUDI MALCE BOLJ ODDALJENIH VRHOV ONSTRAN DOLINE KAMNIŠKE BISTRICE.

MED SLEDNJIMI ZASEDA MOKRICA SKROMNEJŠE MESTO LE PO VIŠINI,

SAJ JE POSLEDNJA IZRAZITA VZPETINA V KRVAVŠKEM IZRASTKU KALŠKEGA GREBENA.

KADAR SE MOKRICA ODEVA V MEGLE,

LAHKO OSKRBNICA KOCBEKOVEGA DOMA NA KOROŠICI, 1808 M,

ŽE OB POGLEDU SKOZI KUHINJSKO OKNO

PRIČAKUJE DALJŠE OBDOBJE SLABŠEGA VREMENA.

UPAJMO, DA BO MOKRICA OB NAŠEM OBISKU SUHA,

DA BO UPRAVIČILA SVOJ SLOVES ODLIČNEGA RAZGLEDIŠČA V OSRČJU GRINTAVCEV
IN NAM DOL GREDE DOVOLILA ŠE OGLED KOROŠAŠKIH SLAPOV. VABLJENI!

IZPRED PARKIRNE STAVBE NA CELJSKI GLAZIJI
SE Z NAROČENIM AVTOBUSOM ODPELJEMO PROTI KAMNIKU OB PETIH, 5.00.

SORAZMERNO KRATKO JUTRANJO VOŽNJO SKLENEMO

OB SPODNJI POSTAJI ŽIČNICE NA VELIKO PLANINO, 540 M.

GOZDNA CESTA NAS VODI PREK MOSTU NA DESNI BREG KAMNIŠKE BISTRICE

IN KOJ ZATEM ŠE PRVIČ ČEZ NJEN PRITOK KOROŠICO, 524 M.

POTOK IN LEDENIK STA USTVARILA LEPO STRANSKO DOLINO Z ENAKIM IMENOM.

KAR PRECEJ DOLGA JE, SAJ PO NJEJ NAVZLIC BLIŽNJICAM HODIMO POLDRUGO URO,

PREDEN PRIDEMO DO KONCA CESTE NA MARKOVI RAVNI, OKOLI 950 M.

KO IZSLEDIMO PRIKRITI ZAČETEK LOVSKE POTI,

SE ŠE TOLIKO ČASA VZPENJAMO POD DEBELI HRIB DO LOVSKE KOČICE, 1400 M.

DOBRA NEOZNAČENA POT NAS NATO KMALU PRIPELJE PRED MOKRIŠKO JAMO, 1500 M,

KI JO ZARADI ŠTEVILNIH NAJDB ZLASTI KOSTI IMENUJEJO TUDI MEDVEDJA JAMA.

PO MALCE SLABŠI STEZI IN DODATNI URI DOSEŽEMO NAPOSLED MOKRICO, 1853 M.

NANJO PRIPELJE TUDI OZNAČENA POT S KOMPOTELE, 1989 M,

PO KATERI OBIŠČEMO TO IMENITNO MOKRIČINO SOSEDO.

ŠELE NATO S KOMPOTELE SESTOPIMO NA PLANINO KOREN, 1675 M,

IN PO OZNAČENI POTI MIMO DEDCA POD KOŠUTNO, 1575 M.

DA NE BI DOLINE KOROŠICE PREMERILI ŠE V NASPROTNI SMERI,

ZAVIJEMO ŽE V GORNJEM DELU NA VIŠINI OKOLI 1200 METROV IZ GRAPE NA DESNO

IN SE ČEZ JUŽNO SLEME DOLINE PREKOBALIMO NA PLANINO OSREDEK, 1110 M.

TAKO SMO DOSEGLI PRISOJNA POBOČJA NAD KAMNIKOM.

ČE BO POT SUHA,

SI NADALJNJI SESTOP LAHKO POPESTRIMO Z OGLEDOM KOROŠAŠKIH SLAPOV,

OD KATERIH JE KOŠTARJEV SLAP NAJLEPŠI IN OKOLI 20 METROV VISOK.

IZLET Z GORAZDOM IN ALEŠEM
SKLENEMO PO OSMIH URAH IN POL HODA NA KLEMENČEVEM, 600 M,

KAMOR SE JE BIL MEDTEM IZ STAHOVICE NAPROTI PRIPELJAL TUDI VOZNIK.

STEZA PROTI VRHU MOKRICE JE BOLJ SLABA,

SESTOP OB KOROŠAŠKIH SLAPOVIH PA PRAV TAKO,

ZARADI ČESAR JE DOBRA OBUTEV PRVA STOPNJA VARNOSTI.

PRIJAVIMO SE V DRUŠTVENI PISARNI NA STANETOVI 20,

KJER ZA NAROČENI PREVOZ VPLAČAMO 12,00 EVROV.

V A R N O   P O T  M I M O  M E D V E D J E  J A M E

TONE PRIMOŽIČ

